आत्महत्या करे रेलवे लाइन प पहुंचल प्रेमी-प्रेमिका ट्रेन आवत देख रेलवे लाइन प लेट गईले लेकिन ट्रेन जसही नजदीक आईल प्रेमिका उठ के भाग गईल अवुरी प्रेमी के ओकरा आँख के सोझा ट्रेन से कटा के जगहे प मौत हो गईल। घटना के सूचना प पहुंचल परिवार लाश लेके निकल गईल।
बुधवार के सबेरे भईल घटना के सूचना मिलते आरपीएफ पोस्ट प्रभारी धनंजय कुमार अपना जवान के संगे जब तक घटनास्थल पहुंचले ओकरा से पहिले परिवार ट्रेन से कटा के आपन जान देवे वाला युवक के लाश लेके अपना संगे भाग गईल रहले।
जानकारी के मुताबिक मरेवाला युवक समस्तीपुर जिला के दलसिंहसराय थाना के केवटा वार्ड 3 निवासी स्व़ डॉ विजयकांत राय उर्फ लालबाबू राय के छोट बेटा अमर कुमार (22 साल) बतावल जाता। युवक के कथित तौर प प्रेमिका भी दलसिंहसराय थाना के भगवानपुर चकसेखू कुरनी के रहेवाली बतावल जातिया।
स्थानीय लोग के बतवला मुताबिक घटना के समय दुनों प्रेमी-प्रेमिका एक संगे घटनास्थल पहुंचले। उहां दुनों ट्रेन आवत देख के एक संगे रेलवे लाईन प लेट गईले।
जब तक स्थानीय लोग भाग के दुनों के बचावे खाती दौड़ले, तब तक तेजी से आवत ट्रेन से कटा के प्रेमी युवक के लाश टुकड़ा-टुकड़ा में छितरा गईल। ए बीच मौत के नजदीक से देख के प्रेमिका के हिम्मत टूट गईल अवुरी उ उहाँ से उठ के भाग गईल।
ए मामला में आरपीएफ पोस्ट प्रभारी बतवले कि मरेवाला युवक के लाश नईखे पावल गईल। पुलिस के पहुंचे प सिर्फ खून के छींटा घटनास्थल पड़ल रहे। घटना स्थल प मौजूद लोग बतवले कि लाश के युवक के परिवार आके अपना संगे लेके निकल गईले। हालांकि पुलिस ए मामला में पता लगा के उचित कार्रवाई के बात कहतिया।
bho_Deva bho_Deva bho_Deva bho_Deva bho_Deva bho_Deva